钦定古今图书集成/方舆汇编/职方典/第1531卷 > 《云台山记》张拱枢
## 钦定古今图书集成/方舆汇编/职方典/第1531卷 > 《云台山记》张拱枢

云台山在县之西北，去城二十里。俭从望元关入山，
皆深涧幽壑，古木崇岭。山形四面削成，独迥出于层
霄之半，俯瞰万山，罗列如儿孙。左峙塔山，右对弥勒
堡。山腰有石洞，击之若钟鼓声。山腰之旁有龙泉，纡
迳而右会自垛河绕其山麓，绝壁有白云洞，如哆吻
张腭，盘旋而入。朝夕间云往来山巅，如台隍然，因得
名焉，人踪从不到，相传其中猛虎毒蛇与通臂猿山
道士及奇形猓彖之兽甚夥。隆庆丁卯之岁，白云徐
道人与周惠登氏学养生，固元牝，结庐于望元关者
十载。一日谓惠登曰：“赤城天姥，古人曾经开辟。矧此
山相去几许，而顾使之沉沦于蛮烟瘴雨间乎？吾愿
舍身以入，如听木鱼有声，则登此山，不则为虎狼吻
矣。”言讫，携木鱼以往，散石灰以志其迹。越三日，山顶
鱼声响应于谷。惠登曰：“吾友达山矣。”即持钵沿灰迹
以行，攀援而上，遂登巅。道人瞑双目，诵《皇经》，端坐古
柏树下，惠登手拍其肩曰：“我来矣。”相顾大笑，而此山
遂乐，有千秋知己矣。越数十年，道人趺坐而逝。有石
崭然壁立，即其蝉蜕处，后人颜之为“遗真亭”也。明末
戎马生郊，苗叛寇讧，远近人多避秦于山，山灵贻诮。
戊戌之秋，余与宋子次梅重理旧业，读书其上者若
而年。鸡鸣风雨，露饮霞餐，罔或间。时乎洗眼看山，则
与领其要；时乎掉头看云，亦不堪持赠人用。是山之
得名，有以副其实也。因缕笔而为之记。